Tarybos sprendimas
1981 m. birželio 11 d.
dėl Tolimų tarpvalstybinių oro teršalų pernašų konvencijos sudarymo
(81/462/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 235 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto nuomonę [2],
kadangi Bendrijos aplinkos politika, kaip nurodyta Europos Bendrijų Tarybos ir valstybių narių Vyriausybių atstovų, susirinkusių į 1973 m. lapkričio 22 d. Tarybą, priimtoje deklaracijoje dėl Europos Bendrijų aplinkos apsaugos veiksmų programos [3], papildytoje Europos Bendrijų Tarybos ir valstybių narių Vyriausybių atstovų, susirinkusių į 1977 m. gegužės 17 d. Tarybą, rezoliucija dėl Europos politikos ir aplinkos apsaugos veiksmų programos [4] wtęsimo ir įgyvendinimo, būtent: gyvenimo kokybės ir aplinkos, Bendrijos gyventojų aplinkos ir gyvenimo sąlygų, visų pirma tai reiškia taršos ir teršimo prevenciją, mažinimą ir, kiek įmanomą, šalinimą, taip pat bendrų su Bendrijai nepriklausančiomis valstybėmis, visų pirma su tarptautinėmis organizacijomis, aplinkos problemų sprendimų ieškojimą;
kadangi vienas iš nurodytos aplinkos politikos principų reikalauja, kad, vadovaujantis Jungtinių Tautų konferencijos deklaracija dėl žmonių aplinkos, priimtos 1972 m. Stokholme, būtų stengiamasi užtikrinti, kad vienoje valstybėje vykdoma veikla nesukeltų aplinkos alinimo kitoje valstybėje;
kadangi Bendrija dalyvavo Europos ekonominės komisijos sistemoje vykusiose derybose dėl Tolimų tarpvalstybinių oro teršalų pernašų konvencijos ir rezoliucijos;
kadangi 1979 m. lapkričio 14 d. Bendrija pasirašė Tolimų tarpvalstybinių oro teršalų pernašų konvenciją ir patvirtino tolimų tarpvalstybinių oro teršalų pernašų rezoliuciją, kurioje pasirašiusios Konvenciją Šalys nusprendė pradėti laikiną Konvencijos įgyvendinimą Europos ekonominės komisijos sistemoje tarpiniu pagrindu ir įsipareigojo kuo išsamiau vykdyti Konvencijos įpareigojimus, laukdamos jos įsigaliojimo;
kadangi Bendrijos dalyvavimas įgyvendinant šią Konvenciją yra būtinas vienam iš Bendrijos tikslų pasiekti; kadangi būtinos galios nėra numatytos Sutarties nuostatose, išskyrus jos 235 straipsnį;
kadangi Bendrija dalyvaus minėtos Konvencijos įgyvendinime, naudodamasi galiojančių bendrų taisyklių ir ateityje Tarybos priimtų aktų suteikta kompetencija bei pasinaudodama Bendrijos veiksmų (mokslinių tyrimų, informacijos mainų) rezultatais atitinkamose srityse;
kadangi tam būtina, kad Bendrija sudarytų minėtą Konvenciją,
NUSPRENDĖ:
1 straipsnis
Šiuo sprendimu Europos ekonominės bendrijos vardu yra patvirtinama Tolimų tarpvalstybinių oro teršalų pernašų konvencija.
Minėtos Tolimų tarpvalstybinių oro teršalų pernašų konvencijos ir rezoliucijos tekstai pridedami prie šio sprendimo.
2 straipsnis
Tarybos pirmininkas deponuoja šį aktą, kaip numatyta Konvencijos 15 straipsnyje [5].
Priimta Liuksemburge, 1981 m. birželio 11 d.